CELEX: 32016D2086
Language: ro
Date: 2016-11-28 00:00:00
Title: Decizia de punere în aplicare (UE) 2016/2086 a Comisiei din 28 noiembrie 2016 privind anumite măsuri interimare de protecție vizând gripa aviară înalt patogenă de subtip H5N8 din Suedia [notificată cu numărul C(2016) 7852]

29.11.2016   
            
            
               RO
            
            
               Jurnalul Oficial al Uniunii Europene
            
            
               L 321/80
            
         DECIZIA DE PUNERE ÎN APLICARE (UE) 2016/2086 A COMISIEI
   din 28 noiembrie 2016
   privind anumite măsuri interimare de protecție vizând gripa aviară înalt patogenă de subtip H5N8 din Suedia
   
      
         [notificată cu numărul C(2016) 7852]
      
   
   (Numai textul în limba suedeză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (3),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (3),
   întrucât:
   
               (1)
            
            
               Gripa aviară este o boală infecțioasă virală a păsărilor, inclusiv a păsărilor de curte. Infecțiile cu virusurile gripei aviare la păsările de curte cauzează două forme principale ale acestei boli, care se deosebesc prin virulența lor. Forma slab patogenă cauzează, în general, doar simptome ușoare, în timp ce forma înalt patogenă determină rate foarte mari ale mortalității la majoritatea speciilor de păsări de curte. Boala în cauză poate avea un impact major asupra profitabilității aviculturii.
            
         
               (2)
            
            
               Gripa aviară este prezentă în principal la păsări, dar, în anumite circumstanțe, infecțiile pot apărea și la oameni, chiar dacă riscul este, în general, foarte mic.
            
         
               (3)
            
            
               În cazul apariției unui focar epidemic de gripă aviară există riscul ca agentul bolii să se răspândească la alte exploatații în care se află păsări de curte sau alte păsări ținute în captivitate. Prin urmare, el se poate răspândi de la un stat membru la altul sau în țări terțe prin intermediul comerțului cu păsări vii sau cu produse obținute de la acestea.
            
         
               (4)
            
            
               Directiva 2005/94/CE a Consiliului (3) stabilește anumite măsuri profilactice vizând supravegherea și depistarea timpurie a gripei aviare, precum și măsurile minime de control care se aplică în cazul apariției unui focar epidemic de gripă aviară la păsările de curte sau la alte păsări ținute în captivitate. Directiva respectivă prevede stabilirea unor zone de protecție și de supraveghere în situația apariției unui focar epidemic de gripă aviară înalt patogenă.
            
         
               (5)
            
            
               Suedia a notificat Comisiei apariția unui focar epidemic de gripă aviară înalt patogenă de subtip H5N8 într-o exploatație de pe teritoriul ei în care se află păsări de curte sau alte păsări ținute în captivitate și a luat imediat măsurile necesare în temeiul Directivei 2005/94/CE, inclusiv stabilirea unor zone de protecție și de supraveghere.
            
         
               (6)
            
            
               Comisia a examinat măsurile respective în colaborare cu Suedia și admite faptul că limitele zonelor de protecție și de supraveghere stabilite de către autoritatea competentă din statul membru respectiv se află la o distanță suficientă față de exploatația în care a fost confirmat focarul epidemic.
            
         
               (7)
            
            
               Pentru a preveni orice perturbări inutile ale comerțului din Uniune și pentru a evita impunerea de către țări terțe a unor bariere nejustificate în calea comerțului, este necesar să se descrie rapid la nivelul Uniunii zonele de protecție și de supraveghere stabilite în relație cu gripa aviară înalt patogenă din Suedia.
            
         
               (8)
            
            
               În consecință, până la următoarea reuniune a Comitetului permanent pentru plante, animale, produse alimentare și hrană pentru animale, în anexa la prezenta decizie ar trebui descrise zonele de protecție și de supraveghere din Suedia în care se aplică măsurile sanitar-veterinare prevăzute în Directiva 2005/94/CE și ar trebui stabilită durata regionalizării respective.
            
         
               (9)
            
            
               Prezenta decizie urmează să fie revizuită la următoarea reuniune a Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Suedia se asigură că zonele de protecție și de supraveghere stabilite în conformitate cu articolul 16 alineatul (1) din Directiva 2005/94/CE cuprind cel puțin zonele menționate în părțile A și B ale anexei la prezenta decizie.
   Articolul 2
   Prezenta decizie se aplică până la data de 31 decembrie 2016.
   Articolul 3
   Prezenta decizie se adresează Suediei.
   
      Adoptată la Bruxelles, 28 noiembrie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (JO L 10, 14.1.2006, p. 16).
   
      ANEXĂ
      PARTEA A
      Zona de protecție menționată la articolul 1:
      
                  Codul ISO al țării
               
               
                  Statul membru
               
               
                  Denumirea
               
            
                  SE
               
               
                  Suedia
               
               
                  Zona care cuprinde:
                  părțile municipalității Helsingborg (cod ADNS 01200) cuprinse într-un cerc cu raza de trei kilometri, centrat de WGS84 dec. cu coordonatele N56,053495 și E12,848939.
               
            PARTEA B
      Zona de supraveghere menționată la articolul 1:
      
                  Codul ISO al țării
               
               
                  Statul membru
               
               
                  Denumirea
               
            
                  SE
               
               
                  Suedia
               
               
                  Zona care cuprinde:
                  zona părților municipalității Helsingborg, Ängelholm, Bjuv și Åstorp (cod ADNS 01200) care se extinde dincolo de zona descrisă în zona de protecție și în interiorul unui cerc cu raza de zece kilometri, centrat de WGS84 dec. cu coordonatele N56,053495 și E12,848939.